“กลุ่มเดินเรือ” วิ่ง! รับดัชนี BDI พุ่งเฉียด 2,000 จุด
RCL, PSL, TTA, AMA, PRM กอดคอบวก! ขานรับดัชนี BDI พุ่งเฉียด 2,000 จุด โบรกชู PSL เป้า 18 บาท อานิสงส์ดีมานด์ฟื้น
RCL, PSL, TTA, AMA, PRM กอดคอบวก! ขานรับดัชนี BDI พุ่งเฉียด 2,000 จุด โบรกชู PSL เป้า 18 บาท อานิสงส์ดีมานด์ฟื้น
6 ต.ค. 2565

ผู้สื่อข่าวรายงานว่า วันนี้ (6 ต.ค.65) ณ เวลา 10:42 น. ราคาหุ้นกลุ่มเดินเรือปรับตัวขึ้น นำโดย บริษัท อาร์ ซี แอล จำกัด (มหาชน) หรือ RCL อยู่ที่ระดับ 28.25 บาท บวก 1.25 บาท หรือ 4.63% สูงสุดที่ระดับ 28.25 บาท ต่ำสุดที่ระดับ 27 บาท ด้วยมูลค่าการซื้อขาย 82.88 ล้านบาท
บริษัท พรีเชียส ชิพปิ้ง จำกัด (มหาชน) หรือ PSL อยู่ที่ระดับ 15 บาท บวก 0.50 บาท หรือ 3.45% สูงสุดที่ระดับ 15.10 บาท ต่ำสุดที่ระดับ 14.70 บาท ด้วยมูลค่าการซื้อขาย 92.23 ล้านบาท
บริษัท โทรีเซนไทย เอเยนต์ซีส์ จำกัด (มหาชน) หรือ TTA อยู่ที่ระดับ 8.05 บาท บวก 0.15 บาท หรือ 1.90% สูงสุดที่ระดับ 8.15 บาท ต่ำสุดที่ระดับ 8 บาท ด้วยมูลค่าการซื้อขาย 21.98 ล้านบาท
บริษัท อาม่า มารีน จำกัด (มหาชน) หรือ AMA อยู่ที่ระดับ 5.85 บาท บวก 0.45 บาท หรือ 8.33% สูงสุดที่ระดับ 5.90 บาท ต่ำสุดที่ระดับ 5.60 บาท ด้วยมูลค่าการซื้อขาย 38.22 ล้านบาท
บริษัท พริมา มารีน จำกัด (มหาชน) หรือ PRM อยู่ที่ระดับ 6.05 บาท บวก 0.30 บาท หรือ 5.22% สูงสุดที่ระดับ 6.10 บาท ต่ำสุดที่ระดับ 5.75 บาท ด้วยมูลค่าการซื้อขาย 34.77 ล้านบาท
บล.พาย ระบุในบทวิเคราะห์ ว่า แนะนำ “ซื้อ” PSL ให้ราคาเป้าหมาย 18 บาท โดยคาดค่าระวางเรือเทกองฟื้นตัวแข็งแกร่งในไตรมาส 4/65-1/66 จากสภาพตลาดที่ดีขึ้นเมื่อเทียบไตรมาส 3/65 ด้วยแรงหนุนจาก 1) ฤดูกาลเก็บเกี่ยวสินค้าเกษตรสหรัฐฯ 2) อุปสงค์จีนที่ฟื้นขึ้นหลังคลายล็อกดาวน์ และ 3) การคว่ำบาตรนำเข้าถ่านหินรัสเซียโดยสหภาพยุโรป (EU) ที่คาดว่าจะเป็นตัวหนุนอุปสงค์การขนส่งถ่านหินจากประเทศอื่นๆได้มากขึ้น
สำหรับกำไรไตรมาส 3/65 คาดว่าแตะจุดต่ำสุดของปี 65 โดยค่าระวางตลาด (BSI, BHSI) ฟื้นตัวแข็งแกร่ง 13% และ 18% จากจุดต่ำต้นเดือน ก.ย.65 ส่วนในระยะยาวเชื่อว่าบริษัทและภาพรวมอุตสาหกรรมจะได้ประโยชน์จากค่าระวางในระดับที่ทำกำไรได้ดี หนุนจากสมดุลระหว่างอุปทานกองเรือและอุปสงค์การค้าตลาด seaborne ที่ปรับดีขึ้น ซึ่งสภาพตลาดจะเป็นทิศทางที่อุปสงค์จะโตเร็วกว่าอุปทานในปี 66-67
ทั้งนี้คาดกำไรไตรมาส 3/65 ของ PSL อยู่ที่ 1.1 พันล้านบาท ลดลง 29% จากงวดเดียวกันของปีก่อน และลดลง 36% จากไตรมาสก่อน ซึ่งลดแตะจุดต่ำรอบ 5 ไตรมาส สืบเนื่องจากผลกระทบจากการล็อกดาวน์ในจีนที่ฉุดอุปสงค์เรือเทกอง กอปรกับอุปทานกลับสู่ระดับปกติจากปัญหาท่าเรือแออัดผ่อนคลายลง จึงคาดว่ากำไรเฉลี่ยต่อลำต่อวันของบริษัทจะลดลงเหลือ 16,578 เหรียญต่อวันในไตรมาส 3/65 ลดลง 33% จากงวดเดียวกันของปีก่อน และลดลง 31% จากไตรมาสก่อน แต่ค่าระวางเฉลี่ยของตลาด Supramax และ Handy-sized น่าจะอยู่ที่ 19,728 เหรียญ และ 18,709 เหรียญต่อวัน ลดลง 42%จากงวดเดียวกันของปีก่อน และลดลง 32% จากไตรมาสก่อน ส่วนลดต่อตลาดมีสาเหตุจากกองเรือขนาดเล็กกว่าของตลาด และกรอบเวลาของสัญญาที่ต่างกัน
อย่างไรก็ดีดัชนีค่าระวางเรือ : Baltic Dry Index (BDI) ล่าสุดวานนี้ (5 ต.ค.) ปิดที่ 1,996 จุด บวก 131 จุด หรือเพิ่มขึ้น 7%
